ועדת הכלכלה, כנסת 23, פרוטוקול מספר 139, 2020-12-07 10:30

יעקב מרגי: שלום לכולם.

יעקב מרגי: אני מתכבד לפתוח את ישיבת ועדת הכלכלה של הכנסת.

יעקב מרגי: 7 בדצמבר 2020, כ"א בכסלו התשפ"א.

יעקב מרגי: הנושא: הצעת חוק שירותי תעופה, התשפ"א-2020, ממשלתית שמספרה 1373, והצעת חוק של מספר חברי כנסת, הצעות שימוזגו.

יעקב מרגי: בבקשה, תציג לנו את הרקע.

איתי עצמון: אדוני, מדובר בהצעות חוק לתיקון הוראת השעה שקובעת למעשה איך חוק שירותי תעופה (פיצוי וסיוע בשל ביטול טיסה או שינוי בתנאיה), יחול מה שנקרא בתקופה הקובעת, בשל משבר הקורונה.

איתי עצמון: כרגע, לפי הצו שהוועדה דנה בו בשבוע שעבר, התקופה הקובעת אמורה להסתיים בסוף דצמבר, ובתקופה הזאת חלות ההטבות לפי החוק, בשינויים שונים שהותאמו למשבר הקורונה.

איתי עצמון: הצעות החוק שכרגע מונחות על שולחן הוועדה, עניינן בקיצור התקופה או המועד להשבת התמורה, השבת הכספים ששילמו נוסעים בעד כרטיס טיסה.

איתי עצמון: הוראת השעה כזכור האריכה את התקופה הזו מ-21 ימים מיום שפנה הנוסע בכתב, לתקופה של 90 ימים, מסיבות שונות שנדונו כאן בהרחבה, בין היתר קשיים תזרימיים של חברות התעופה.

איתי עצמון: כרגע ההצעות – גם הפרטית של חברי הכנסת יעקב מרגי, הילה שי וזאן, יבגני סובה ויצחק פינדרוס, וגם הצעת החוק הממשלתית – הן מבקשות לקצר.

איתי עצמון: התקופה שמוצעת בהצעת החוק הממשלתית היא 30 ימים מהמועד הנקוב בכרטיס הטיסה, והצעת החוק הפרטית – 21 ימים מהמועד שנקוב בכרטיס הטיסה.

איתי עצמון: ככל שהוועדה תחליט על מיזוג ההצעות האלה, המיזוג יהיה טעון אישור של ועדת הכנסת.

יעקב מרגי: מי שנכנס עכשיו לדיון שומע כאילו אנחנו החמרנו, היה 21 ימים ושינינו ל-30.

יעקב מרגי: לא.

איתי עצמון: לא.

איתי עצמון: 21 ימים מיום שפנה הנוסע.

יעקב מרגי: כן, אבל זה 30 יום לעומת ה-90 יום שיש בהוראת השעה.

איתי עצמון: אמרתי.

יעקב מרגי: אמרת בהתחלה.

יעקב מרגי: זה נשמע כאילו החמרנו את המצב.

יעקב מרגי: חברי הכנסת, אנחנו נמצאים כבר בשלב הכנה לקריאה שנייה ושלישית.

יעקב מרגי: דיון כבר קיימנו.

הילה שי וזאן: כן, אבל יש משהו חשוב שאנחנו רוצים להוסיף.

איתי עצמון: אני אגיד מה השלב שבו אנחנו נמצאים.

איתי עצמון: הצעת החוק הממשלתית כמובן עברה קריאה ראשונה, היא כרגע בהכנה לקריאות שנייה ושלישית.

איתי עצמון: הצעת החוק הפרטית, ככל שהיא תמוזג, ואז אנחנו הולכים לפי הנוסח הממשלתי, ככל שוועדת הכנסת תאשר את המיזוג, נהיה בשלב הכנה לשנייה ושלישית.

יעקב מרגי: אני מציע שנתחיל את ההקראה בסעיפים.

אנטאנס שחאדה: היא דומה להצעת החוק שדנו בה הרבה.

אנטאנס שחאדה: נכון?

יעקב מרגי: כן.

יעקב מרגי: זה אותה הצעה.

אנטאנס שחאדה: ועדיין לא קרה כלום.

אנטאנס שחאדה: עדיין לא החזירו כסף.

יעקב מרגי: לא.

יעקב מרגי: יש תהליך, הוא לא מושלם.

יעקב מרגי: יש מי שמחזיר יותר, יש מי שמחזיר פחות.

יעקב מרגי: יש תהליכים.

יעקב מרגי: נוספה בעיה, נדבר עליה בהמשך, שכסף מוחזר לסוכנים, והסוכנים - -

אנטאנס שחאדה: אין להם כסף להחזיר.

יעקב מרגי: אמרתי בהגדרה, זה מרטיב להם את היובש התזרימי, זה מתעכב אצלם.

יעקב מרגי: אנחנו גם בזה נטפל, נכניס שינוי או הסתייגות, איך שנקרא לזה.

איתי עצמון: הצעה.

איתי עצמון: זו הצעה שיכולה להיות נדונה כאן בוועדה.

איתי עצמון: לעורכת הדין רננה שחר יש מה להוסיף על הצעת החוק?

רננה שחר: לא, אדוני.

רננה שחר: מבחינתי, הצגת מצוין.

יעקב מרגי: אז מה אנחנו עושים?

יעקב מרגי: מקריאים.

איתי עצמון: הוועדה יכולה להצביע על המיזוג של הצעות החוק.

יעקב מרגי: אנחנו נצביע על המיזוג של הצעת החוק הפרטית עם הממשלתית.

יעקב מרגי: בסוף, הנוסח יהיה של הממשלתית.

יעקב מרגי: מי בעד המיזוג?

יעקב מרגי: בעד – 5

יעקב מרגי: אין מתנדים, אין נמנעים.

יעקב מרגי: המיזוג אושר.

איתי עצמון: אושר ויובא לאישור ועדת הכנסת.

יעקב מרגי: יפה.

יעקב מרגי: את רוצה להקריא לנו?

יעקב מרגי: בבקשה.

רננה שחר: בצד של הטכניקה המשפטית אני רק אגיד שעשינו עוד סעיף הוראת שעה בתוך חוק הוראת השעה – זה נראה נורא, אני מתנצלת – אבל בכל אופן, מי שקורא את הנוסח המשולב של הוראת השעה נניח בפרסומים הרגילים, הוא יכול לראות בדיוק את התקופה שזה יחול, ההוראה המיוחדת, זה לא ידרוס ויזואלית את ההוראות הקודמות, ולכן זה נותן יותר ודאות מבחינה טכנית למה חל בכל נקודת זמן, כי אנשים, מעניין אותם גם מה בטיסה של מחר אבל גם מה היה בטיסה לפני חודש.

יעקב מרגי: מקובל.

איתי עצמון: רת"א מפרסמת נוסח משולב של הוראת השעה כפי שהתחייבתם בוועדה?

רננה שחר: יש באתר.

איתי עצמון: יש.

איתי עצמון: ואתם מעדכנים אותו כמובן.

רננה שחר: כמובן.

רננה שחר: כל המהדורות המסחריות גם מתפרסמות בנוסח משולב.

יעקב מרגי: בבקשה.

רננה שחר: "הצעת חוק שירותי תעופה (פיצוי וסיוע בשל ביטול טיסה או שינוי בתנאיה) (נגיף הקורונה החדש – הוראת שעה – תיקון) (תיקון מס' 2) (הוראת שעה – קיצור המועד להשבת התמורה), התשפ"א–2020 אם יורשה לי פסק זמן בהקראה, אדוני.

רננה שחר: אנחנו כתבנו את התאריך מתוך הנחה שזה יסתיים עד ה-1 בדצמבר.

רננה שחר: זה לא קרה, לכן זה לא רטרואקטיבית אלא נבקש לקבוע תאריך.

רננה שחר: להסביר?

איתי עצמון: כן.

רננה שחר: בעצם, אנחנו מציעים שהמועד להשבת התמורה מטיסות לטיסות שמועד ההמראה המתוכנן שלהן החל מהיום שהוועדה תקבע, יהיה 30 ימים מהמועד הנקוב בכרטיס הטיסה.

רננה שחר: זה משנה את המשטר כרגע, שזה 90 ימים מהמועד הנקוב בטיסה, זה משנה גם את המשטר של חוק טיבי הקבוע, משום שבחוק טיבי זה 21 ימים מיום שהנוסע פנה בכתב.

יעקב מרגי: שימו לב.

רננה שחר: זאת אומרת, אין פה איזה דרישה שהנוסע יפנה בכתב אלא יש פה איזה דד-ליין קבוע שבעצם מנסה להתחשב בכך שייתכן שיש קשיים לנוסעים לפנות בכתב לחברות התעופה, קשה להוכיח שפנו בכתב, ולכן הצענו איזשהו דד-ליין יותר ארוך מ-21 ימים באיזושהי הנחת עבודה שלוקח לנוסעים זמן לפנות.

רננה שחר: זה נראה לנו פחות או יותר מחזיר את הדברים לקדמותם.

הילה שי וזאן: אני רוצה להוסיף.

יעקב מרגי: חברת הכנסת הילה שי וזאן, תאמרי לנו מה את מציעה להכניס בחוק.

הילה שי וזאן: אני מציעה להכניס בסוף את מה שאני מאמינה שגם בהצעת החוק הממשלתית כיוונו, וגם אנחנו ודאי פה בוועדה, להכניס את סוכנויות הנסיעות שכרגע הן נופלות בין הכיסאות.

יעקב מרגי: לא.

יעקב מרגי: כיוונו שיוחזר הכסף.

הילה שי וזאן: בוודאי.

הילה שי וזאן: כיוונו שיוחזר הכסף, ולא רק על ידי חברות התעופה, זה מה שאני מתכוונת.

הילה שי וזאן: התכוונו שהכסף יוחזר לצרכן בכל מקרה על שירות שהוא לא קיבל בפועל.

הילה שי וזאן: ולכן, אני מציעה פה, יחד עם חבריי שגם חתומים על הצעת החוק שהגשנו, להוסיף סעיף שקובע שנותן שירותי סוכנויות הנסיעות, שמפעיל טיסה או מארגן הטיסה העבירו לו כבר תשלום בשל הטבה לנוסע שרכש ממנו כרטיס טיסה, יודיע על כך לנוסע כאמור בתוך עשרה ימי עסקים מיום קבלת התשלום.

הילה שי וזאן: לעניין זה, נוסע – נוסע שהונפק לו כרטיס טיסה לטיסה שהתקיימה לגביה עילה מזכה בהתאם להוראת חוק זה, בהפחתת העמלה שהוסכם עליה בעת רכישת כרטיס הטיסה.

הילה שי וזאן: כאמור, אנחנו כמובן לא רוצים לפגוע בסוכנויות הנסיעות אבל אנחנו רוצים לוודא שמרגע שהסוכנות קיבלה את הכסף מחברת התעופה, ולא יאוחר מעשרה ימים, הם ישיבו - - -

יעקב מרגי: כי היום אין שום חוק שמחייב אותם חוץ מהגנת הצרכן, בכללי.

הילה שי וזאן: אין שום חוק.

הילה שי וזאן: אנחנו מתעסקים רק בחברות התעופה, כמובן מהמקום של האינטרס הצרכני, ואנחנו קצת נתנו לסוכנויות הנסיעות ליפול בין הכיסאות.

הילה שי וזאן: חשוב לציין שהרבה מהעסקאות של צרכנים שנעשות כיום – ראינו את זה באלפי תלונות שקיבלנו – בכלל מתייחסות לעסקאות שנסגרו מול סוכנויות ולא ישירות מול חברות התעופה.

יעקב מרגי: שזה מובן.

איתי עצמון: אבל יש עוד חלק בהצעה שלך.

הילה שי וזאן: החלק השני אומר שנותן שירותי הנסיעות, שמפעיל הטיסה או מארגן העבירו לו תשלום כאמור בסעיף, טרם חקיקת חוק זה, יעביר את התשלום לנוסע כאמור באותו סעיף, תוך עשרה ימי עסקים.

איתי עצמון: לא כל כך הבנתי.

איתי עצמון: את אומרת שבעצם סוכן הנסיעות צריך להעביר לנוסע את התשלום.

הילה שי וזאן: מרגע שהוא קיבל את הכסף מחברת התעופה או המארגן, ישיב את הכספים ללקוח בתוך עשרה ימי עסקים.

איתי עצמון: אוקיי.

יעקב מרגי: אני חושב שזה סביר.

הילה שי וזאן: זה סביר.

הילה שי וזאן: אני רוצה לציין גם לפרוטוקול, אני נפגשתי עם נציגי סוכנויות הנסיעות, שבהתחלה הביעו רצון כן להיות שותפים לזה, ואחר כך משיקולים שלהם, כאלה ואחרים, בחרו להדיר את רגליהם, וכאמור אמרנו להם שהאינטרס הצרכני הוא הראשון במעלה מבחינתנו ואנחנו נעביר את זה כך או אחרת.

יעקב מרגי: תודה.

יעקב מרגי: חברי הכנסת, התייחסויות.

יעקב מרגי: בבקשה.

יבגני סובה: למרות שהייתי פה בחוץ בוועדת הכנסת, אני מצטרף לדבריה של חברת הכנסת הילה שי וזאן.

יבגני סובה: אני חושב שהסוגיה הזאת היא סוגיה שטרם נפתרה באמצעות החוק.

יבגני סובה: אני אומר את זה בצער רב כי מכל הפניות שאנחנו מקבלים עולה תמונה עגומה – אם זה מבחינת האנשים שלא קיבלו כספים, אם זה מבחינת סוכני הנסיעות; יש כאלה שבאמת עושים את המלאכה, מה שנקרא, מקבלים החזר מחברת התעופה ומייד מחזירים, ולצערי יש כאלה שלא מחזירים את הכספים, מעכבים את הכספים, מסיבות טכניות.

יבגני סובה: יש כאלה שאומרים, אנחנו מזמינים חבילה וכשחלק מחברות התעופה מחזירות לנו כסף אז אנחנו מנסים לשחק עם הכספים האלה, כלומר למישהו להחזיר קצת לפני, למישהו אחרי, בסופו של דבר אין סדר בנושא הזה.

יבגני סובה: אנחנו דנו פה בעניין של השבת כספים, נדמה לי חמישה-שישה דיונים היו פה בנושא הזה.

יבגני סובה: היום התמונה היא רחוקה ממה שאנחנו רצינו לראות.

יבגני סובה: יש חברות תעופה זרות שבכלל לא מחזירות, נותנות רק ואוצ'רים – וזו שאלה לרת"א, זה לא שאלה שכנראה המחוקק יכול למצוא לה פה תשובה – יש סוכני נסיעות שאומרים: מה אתם רוצים, אנחנו בפשיטת רגל, אנחנו נפשוט רגל ומה תגידו, תלכו איתנו לבית משפט?

יבגני סובה: כלומר, המדינה פה לא נותנת שום פתרון, ואני אומר את זה לצערי.

יבגני סובה: אז יכול להיות שהחוק הזה יכניס קצת סדר בעניין הזה, ואני כמובן רואה שיש פה תמיכה רחבה בחוק הזה – גם מהאופוזיציה, גם מהקואליציה – כי זו הדרך היחידה להכניס קצת סדר לסיפור הזה.

יעקב מרגי: תודה.

יעקב מרגי: עורך דין טלי לאופר, אני חייב גילוי נאות, היא הפכה להיות הערוץ המרכזי שלי באי ודאות, בסבך הזה.

יעקב מרגי: כל פניות הציבור שלי מועברות דרכה, ובסטטיסטיקה זה אחוז מכובד.

יעקב מרגי: בבקשה, טלי.

טלי לאופר: תודה רבה.

טלי לאופר: אני חייבת להגיד, קודם כול, אני לא ראיתי שום הצעת חוק שהייתה לי אפשרות להתייחס אליה בצורה פורמלית, ואני אומרת לחברת הכנסת הילה שי – נפגשתי איתה, ישבתי איתה, הייתה פגישה מצוינת – אבל נכון, אני אמרתי בפגישה ואני חוזרת ואומרת גם עכשיו.

טלי לאופר: זה מאוד מאוד לא הוגן ליצור עכשיו הכבדה רגולטורית על ענף משרדי הנסיעות ועל משרדי הנסיעות.

טלי לאופר: אני מבקשת לציין שחברות התעופה קיבלו גרייס מטורף - ואני בעד והייתי בעד, זה לא קשור אליהן - קיבלו גרייס של חודשים על גבי חודשים לטפל בנושא ההחזרים, כשסוכני הנסיעות עמדו מול הלקוחות שלהם ונאלצו להגן ולדחות ולדבר ולטפל, הכול כמובן בלי תמורה.

טלי לאופר: ועכשיו, כשחברות התעופה, אחרי כל כך הרבה חודשים יתחילו להחזיר ומתחילות להחזיר את הכספים במסות מטורפות, פתאום סוכן הנסיעות נדרש ומחויב תוך כדי לטפל בזה.

טלי לאופר: זה לא ככה.

טלי לאופר: היו הרבה אי סדרים.

טלי לאופר: לקח הרבה זמן.

טלי לאופר: הנזק מחברות התעופה לא נכנס על היום שבו הוא היה אמור להיכנס.

טלי לאופר: אני – ויושב-ראש הוועדה יודע – עוקבת באופן אישי אחרי כל תלונה ותלונה שלא מקבלת פתרון, והדברים תמיד מסתדרים.

טלי לאופר: אני מבקשת לתת זמן להסדיר את הנושא הזה.

יעקב מרגי: טלי, הרי גם את, גם אני, מסכימים שכסף שהוחזר לכם, אתם צריכים להחזיר.

טלי לאופר: חד-משמעית.

יעקב מרגי: יפה.

יעקב מרגי: בקטע הזה של העמלה, למרות שהטיסה לא בוצעה, הרי עשיתם עבודה, הסכמנו שצריך לנכות את העמלה.

טלי לאופר: מה זאת אומרת צריך לנכות את העמלה?

יעקב מרגי: מה שהוסכם עם הלקוח, במועד הרכישה.

יבגני סובה: שהם ישאירו את העמלה בידיהם.

טלי לאופר: כן.

טלי לאופר: כן.

יעקב מרגי: אנחנו לא מתכחשים.

יעקב מרגי: טלי, השאלה היא כזאת.

יעקב מרגי: הילה רצתה חמישה ימים, אני אמרתי שזה לא מעשי, נתתי עשרה ימים.

טלי לאופר: כבוד היושב-ראש, יש לי שאלה.

טלי לאופר: חוק שירותי תעופה כבר מטיל עלינו חובה לנהוג בעקביות, בהגינות, לקדם את האינטרס של הלקוח, וכך אנחנו עושים.

יעקב מרגי: גברת לאופר היקרה, התיקון ייכנס, חברי הכנסת דורשים את זה.

יעקב מרגי: אני יכול לבוא לקראת – לא כדי להתמסחר – בסבירות גבוהה, כדי לתת לכם זמן היערכות בגלל שלא כל הצוותים חוזרים, אני יכול להגדיל את זה לשבועיים או 15 ימי עבודה, ימי עסקים.

יעקב מרגי: זה יכול להיות סביר.

טלי לאופר: אני שוב אומרת - - -

יעקב מרגי: אך לא מעבר לזה.

טלי לאופר: קודם כול, יש לי שאלה פורמלית.

טלי לאופר: האם תהיה לנו אפשרות להגיב בכתב להצעת החוק כי לא הייתה לנו אפשרות כזאת?

יעקב מרגי: קודם כול, זה לא הצעת חוק, זה כרגע תיקון.

איתי עצמון: תוך כדי דיון.

יעקב מרגי: הילה לא תגנוז את החוק הזה, היא תגיש אותו אחר כך לא בהוראת שעה ולא בצו.

טלי לאופר: אין בעיה.

יעקב מרגי: בלי שום קשר את יכולה להגיב, עומדת לך הזכות, אבל אנחנו כרגע בתיקונים, בסעד שאנחנו נותנים לצרכנים זה מתבקש כי הרי לא עמלנו לריק.

יעקב מרגי: לא עמלנו לכך שהחברות יחזירו וזה ייתקע בצומת אחר.

יעקב מרגי: לכן, אם את חושבת שזה קריטי אני מוכן להוסיף לכם עוד חמישה ימי עסקים, לא יותר מזה.

טלי לאופר: אני שוב אומרת, רק בבקשה, לא לשים אותנו במצב שבו אנחנו נמצאים בעל כורחנו באיזושהי הפרה - - -

יעקב מרגי: תודה, טלי.

טלי לאופר: אני רק אתייחס.

טלי לאופר: לוקח זמן, לוקח מול הבנקים זמן לבצע את ההעברה.

טלי לאופר: צריך להחזיר עובדים מחל"ת - - -

יעקב מרגי: הבנתי את הצורך ולכן נתנו עוד.

יעקב מרגי: 15 ימי עסקים.

טלי לאופר: אם זה רק לצורך הוראת השעה, אני אבקש לא פחות מ-30 יום, לצורך הוראת השעה, וזה הוגן מאוד בהתחשב - - -

יעקב מרגי: 30 יום של החברה ו-30 יום, הוא שכח שהוא שילם כרטיס בסוף.

טלי לאופר: סליחה, חברות התעופה קיבלו 90 יום ו-120 יום - - -

יבגני סובה: זה מיום שהם קיבלו את הכסף.

יבגני סובה: זה מעל ומעבר, 15 ימים.

יעקב מרגי: תודה, טלי.

טלי לאופר: ורק להוראת השעה.

טלי לאופר: רק שייאמר שלחוק הזה כמובן אנחנו מתנגדים נחרצות.

יעקב מרגי: תודה.

יעקב מרגי: מישהו מהאורחים או מחברי הכנסת רוצה להתייחס?

יבגני סובה: הרשות להגנת הצרכן, נמצאים איתנו?

יבגני סובה: אפשר לקבל התייחסות שלכם?

יעקב מרגי: אני הפסקתי לחלוב, מי שלא רוצה להתייחס.

יבגני סובה: אם לא תחלוב, איך תקבל חלב?

יעקב מרגי: הרשות, רוצים לדבר?

יעקב מרגי: אם לא, נעבור הלאה.

יעקב מרגי: אין לנו זמן מיותר.

יבגני סובה: יעקב, בוא נשמע עקרונית את ההתייחסות שלהם לדבר הזה כי אנחנו יודעים שהעניין הוא לא חוק ולא תקנה, העניין הוא היישום.

אילנה מזרחי: הייתי איתכם לאורך כל הדרך.

אילנה מזרחי: אנחנו כמובן תומכים בהסדרה של השבת הכספים לצרכנים, גם לצרכנים שרכשו באמצעות סוכני נסיעות, אנחנו חושבים שזה מתבקש.

אילנה מזרחי: אנחנו גם קיבלנו תלונות על הדברים האלה, וזה נראה לנו פתרון הולם.

יעקב מרגי: תודה, גברתי.

יעקב מרגי: אני שמח שהוספת את זה לפרוטוקול.

יעקב מרגי: היועץ המשפטי, תקריא את הנוסח.

רננה שחר: אני יכולה לשאול שתי שאלות?

יעקב מרגי: תמיד את יכולה, אחרי שאיתי יסיים.

איתי עצמון: אני רוצה גם להעיר הערה לנוסח שרננה שחר הקריאה וגם להקריא את התיקון.

איתי עצמון: שוב, הוא יעבור כמובן עיבוד טכני בנוסח.

יעקב מרגי: אנחנו מסמיכים את הייעוץ המשפטי לתקן תיקונים טכניים.

איתי עצמון: תודה.

איתי עצמון: בתיקון שהוקרא של הצעת החוק הממשלתית נמחקה פסקה 2א שנוגעת לקביעת מועד השבת התמורה בשל ירידה בהכנסות – התיקון שהוועדה דנה בו בחודש אוגוסט האחרון – ולכן צריך יהיה לתקן.

איתי עצמון: מכיוון שהם מציעים למחוק את הפסקה הזאת, כי מועד השבת התמורה יקוצר, צריך ברמה הטכנית למחוק את האזכור של הטיסה גם בסעיף 6 לחוק העיקרי, כפי שהוא חל בהוראת השעה.

איתי עצמון: לעניין השבת הכספים ששולמו לסוכני נסיעות – נותן שירותי סוכנות נסיעות, שמפעיל טיסה או מארגן העבירו לו תשלום בשל הטבה לנוסע שרכש ממנו כרטיס טיסה, יודיע על כך לנוסע כאמור בתוך 15 ימי עסקים מיום קבלת התשלום.

איתי עצמון: לעניין זה "נוסע" – נוסע שהונפק לו כרטיס טיסה לטיסה שהתקיימה לגביה עילה מזכה בהתאם להוראות חוק זה.

איתי עצמון: התשלום, כמובן כשיוחזר, תופחת ממנו העמלה שהוסכם עליה בין הנוסע לסוכן במועד הרכישה.

הילה שי וזאן: צריך להוסיף שזה כמובן יהיה תקף גם רטרואקטיבית.

איתי עצמון: תכף אני אגיד, זאת הוראה אחרת, ודאי.

איתי עצמון: יש הסדר צופה פני עתיד ויש את ההוראה שנוגעת למה שהיה לפני שהחוק הזה נכנס לתוקף.

איתי עצמון: הסעיף הבא הוא בעצם חובת העברת הסכום לנוסע: נותן שירותי סוכנות נסיעות יעביר לנוסע כאמור בסעיף קטן (ב) את התשלום כאמור באותו סעיף קטן, בתוך 15 ימי עסקים מיום קבלתו ממפעיל הטיסה או מהמארגן.

איתי עצמון: אני רק אגיד שהתיקונים האלה ישולבו בסעיף 15 לחוק העיקרי, כפי שהוא נקרא בהוראת השעה, אנחנו נוסיף תיקון להוראת השעה.

הילה שי וזאן: מצוין.

איתי עצמון: עכשיו אני מגיע בעצם להוראת מעבר, הוראה שחלה אחורה, כלפי עבר, שלפיה נותן שירותי סוכנות נסיעות שמפעיל טיסה או מארגן העבירו לו תשלום, לפני פרסומו של התיקון הזה, יעביר לנוסע את התשלום בתוך 15 ימי עסקים מיום פרסומו של החוק, כלומר מיום פרסומו של התיקון.

איתי עצמון: כפי שאמרתי, יש הסדר צופה פני עתיד ולגבי מה שהיה בעבר, כל הביטולים שנעשו בעבר לפני התיקון.

יעקב מרגי: אוקיי.

יעקב מרגי: אם אין התייחסויות נוספות אנחנו ניגשים להצבעה.

יעקב מרגי: רננה, בבקשה.

רננה שחר: אני רוצה להגיד בצד המשפטי לוועדה.

רננה שחר: יש חובת השבת כספים בדין הישראלי.

רננה שחר: גם אם לא היה חוזה, יש חובה.

יעקב מרגי: כמה זמן?

רננה שחר: העובדה שבן אדם מחזיק כסף לא שלו היא לא חוקית במדינת ישראל.

יעקב מרגי: כמה זמן?

רננה שחר: זה לא קבוע.

רננה שחר: אין מועדים להשבה, בזה אתה צודק, אדוני.

יבגני סובה: זה נתון לתביעות.

יבגני סובה: נכון?

רננה שחר: אני לא יודעת לדבר בשם הממשלה משום שאנחנו לא ראינו את זה ולא מכירים.

רננה שחר: אני לא יודעת אם משרד התיירות נמצא פה בזום ויכול אולי להתייחס.

יעקב מרגי: רננה, את רוצה לנהל את הדיון?

יעקב מרגי: עשית לי את זה עם הרשות להגנת הצרכן.

יעקב מרגי: את רוצה להמשיך לנהל את הדיון?

רננה שחר: לא.

יבגני סובה: זה לא קשור לתיירות, רננה.

יעקב מרגי: תגידי את עמדתך, ואנחנו החלטנו.

יעקב מרגי: אנחנו לא עובדים אצל הממשלה.

רננה שחר: אני רוצה לשאול שאלה.

יעקב מרגי: אנחנו עובדים בשביל הממשלה לעיתים.

רננה שחר: כולנו עובדים בשביל הציבור, אדוני.

רננה שחר: אתם הצעתם גם חובת הודעה וגם חובת השבת כספים, שניהם באותו יום, באותו טווח.

רננה שחר: אני תוהה למה צריך גם חובת הודעה וגם חובת השבת כספים.

רננה שחר: למה פעמיים?

יעקב מרגי: חובת השבה, אני חושב מספיק.

הילה שי וזאן: אפשר להוציא את חובת הודעה.

הילה שי וזאן: חובת השבה.

יעקב מרגי: אני שמח.

יעקב מרגי: אני טעיתי ושתקתי.

יעקב מרגי: צודקת.

הילה שי וזאן: חובת השבה.

יעקב מרגי: אמרתי, למה להכניס את עצמי בין שני ענקי משפט?

יעקב מרגי: טעיתי.

יעקב מרגי: אני חושב שאין פה מרווח זמן גדול שצריך גם וגם.

יעקב מרגי: אני חושב רק השבה.

איתי עצמון: אנחנו גם התלבטנו בזה.

יעקב מרגי: את רואה, רננה, כולנו עובדים אצל הציבור, איך קיימת את זה הלכה למעשה.

הילה שי וזאן: צודקת.

הילה שי וזאן: קיבלנו.

איתי עצמון: אז למעשה מדובר רק בחובת השבה.

יעקב מרגי: תודה.

איתי עצמון: יש צורך רק לקבל הכרעה לגבי המועד שבעצם בו תחול ההוראה.

יעקב מרגי: שזה תלוי מתי החוק יאושר.

איתי עצמון: אינני יודע, אדוני, אם אנחנו נספיק היום להניח את הצעת החוק, היא כוללת גם שינויים, אנחנו גם אמורים להניח עוד הצעת חוק מורכבת ומאוד רחבת היקף היום.

יעקב מרגי: אם היום לא, אז מחר.

יעקב מרגי: תנסי, תעשי את כל המאמצים.

יעקב מרגי: אם הוא יגמור, שיהיה מחר.

איתי עצמון: השאלה אם לא כדאי לנקוב כבר בתאריך.

איתי עצמון: אפשר לכתוב: מיום פרסומו של החוק.

איתי עצמון: אני חושב שכדאי לכתוב 15 בדצמבר.

איתי עצמון: זה תאריך עגול, שיהיה גם ברור לציבור.

הילה שי וזאן: בסדר.

איתי עצמון: זה בעצם יחול לגבי טיסה שמועד ההמראה הנקוב בכרטיס הטיסה הוא מיום 15 בדצמבר ואילך.

הילה שי וזאן: זה בחלק הראשון.

איתי עצמון: לגבי כל החלקים, אבל לגבי השבת הכספים שאצל סוכני הנסיעות, כפי שאמרתי, יש גם הוראת מעבר, לגבי מה קרה לפני שהחוק הזה ייכנס לתוקף.

איתי עצמון: יש שני חלקים.

יעקב מרגי: תודה.

יעקב מרגי: נציגת חברת אל על, ממלאת מקום היועץ המשפטי של חברת אל על, שרון בראנסטון.

יעקב מרגי: אני מקווה שלא תעלי על מוקשים כמו איגוד הבנקים.

יעקב מרגי: בבקשה, גברתי.

שרון בראנסטון: - - -

יעקב מרגי: בעיה אצלך, גברתי.

יעקב מרגי: תבקשי ממגדל הפיקוח שיפתח.

יעקב מרגי: דוד מלובני, בבקשה, ובינתיים תטפלי בתקלה.

דוד מלובני: בוקר טוב לחברי הוועדה, שעושים עבודה חשובה מאוד.

דוד מלובני: אני רוצה לציין שני דברים מאוד מאוד חשובים.

דוד מלובני: ראשית, אני מצטרף לחבר הכנסת הצעיר, שדיבר על הנושא של כמויות מטורפות של תביעות שהוגשו לבית משפט.

יעקב מרגי: כמויות מטורפות זה ניסוח של יבגני.

יעקב מרגי: ניסיתי לזהות מכלל הצעירים פה מי אומר כמויות מטורפות של תביעות, הגעתי ליבגני.

יעקב מרגי: בבקשה, דוד.

דוד מלובני: בכל מקרה, המצב הוא כזה שבגלל שבהוראת השעה אין סנקציה, חברות התעופה פשוט שולחות את הנוסעים לבתי משפט, אומרות להם: אתם רוצים כסף, תלכו לבית משפט.

דוד מלובני: לכן, אני חושב שחשוב מאוד, בשביל שהצעת החוק הזאת לא תהיה תיאורטית, לתת בה מרכיב של סנקציה.

דוד מלובני: בקשר למשרדי הנסיעות, חלק גדול מאוד ממשרדי הנסיעות או סגר את שעריו או פשט את הרגל או חדל לתפקד, וכל כסף שחברות התעופה מעבירות למשרדי הנסיעות זה מעין כסף על הקרח.

דוד מלובני: לכן, חשוב להכניס עוד מרכיב בהצעת החוק, שזה שחברת התעופה מעבירה כסף למשרד הנסיעות, לא פוטר אותה בסופו של יום מלפצות את הנוסע.

יעקב מרגי: אי אפשר לעשות את זה.

יעקב מרגי: תודה, אדוני.

דוד מלובני: אני חושב שזה מאוד בעייתי כי האחריות של חברת התעופה היא לנוסע וזה שהיא בחרה להעביר את הכסף דרך משרד הנסיעות, לדעתנו מבחינה משפטית זה לא פוטר אותה.

יעקב מרגי: זה הוראת שעה, זה תקופת קורונה.

יעקב מרגי: אני חייב לומר את זה.

יעקב מרגי: נכון שהייתה צריכה להיות סנקציה.

יעקב מרגי: יש חוקים אחרים שמעגנים את הזכויות.

יעקב מרגי: אנחנו באנו רק לתת מענה.

דוד מלובני: - - -

יעקב מרגי: תודה.

יעקב מרגי: כשאני מדבר לא מפריעים.

יעקב מרגי: בכלל, כשכל אחד מדבר לא מפריעים.

יעקב מרגי: זה תיקון שנועד לתקופה המסובכת הזאת של הקורונה ואי הוודאות שהייתה כרוכה בכל הסיטואציה של המגפה.

יעקב מרגי: אני חושב שלא צריך להוסיף על זה גם את הסיפור של הסנקציה.

יעקב מרגי: אני חושב שחברות התעופה פחות או יותר מתפקדות – לצערנו הרב, הלוואי והיינו יכולים לומר את זה גם על חברות התעופה הזרות.

יעקב מרגי: אני מכיר פניות שהגיעו אליי מסוכנויות וחברות תעופה זרות שאין להן מענה כמו חברות התעופה הישראליות.

יעקב מרגי: האחוזים הם גבוהים ויש חוקים אחרים שנותנים סעד.

יעקב מרגי: אני רק רוצה לומר שבסוגיות צרכניות אחרות, ומשרד המשפטים נדרש לזה – לא יודע איך נקרא המושג המשפטי – לא בהכרח עמדה הזכות לצרכן לקבל ובגלל המצב הגיעו לאיזושהי הידברות, בגלל שזה כמו - - -

איתי עצמון: כמו כוח עליון.

יעקב מרגי: כמו כוח עליון.

יעקב מרגי: לכן אני בא ואומר, לא צריך לשים סנקציה.

יעקב מרגי: אני חושב שדי בזה שיש חוק שמחייב ועומדת לו הזכות לממש.

איתי עצמון: אדוני, צריך אולי להגיד שאין בהוראות האלה כדי לגרוע - - -

יעקב מרגי: אמרתי.

איתי עצמון: היה צריך לכתוב את זה גם.

איתי עצמון: יש כאן בעצם חובה, אנחנו מכניסים כאן הוראה חדשה שלא קיימת היום בחוק העיקרי לפני שהוראת השעה נכנסה לתוקף, בעצם בחובות על סוכני הנסיעות.

איתי עצמון: היום החובה היחידה היא חובת סיוע לנוסעים.

איתי עצמון: זו חובה חדשה, היא לא גורעת מהחובות של - - -

יעקב מרגי: צריך לומר.

יעקב מרגי: צריך לכתוב שזה לא גורע מחוקים אחרים.

איתי עצמון: לא.

איתי עצמון: מהחובות של המפעיל להשיב את התמורה.

איתי עצמון: זאת השאלה.

רננה שחר: מה הקשר?

איתי עצמון: אם הסוכן לא משתף פעולה ומפר את הוראות החוק.

רננה שחר: אני לא חושבת שהמפעיל צריך להחזיר פעמיים אבל לא התעמקתי בשאלה.

איתי עצמון: זאת אומרת, אם הוא השיב את הכספים לסוכן אז הוא פטור.

רננה שחר: לפי מה שאני מבינה - - -

יעקב מרגי: אוקיי.

יעקב מרגי: אני חשבתי שאתה מדבר על חוקים צרכניים אחרים.

איתי עצמון: לא.

יעקב מרגי: תודה.

יעקב מרגי: אנחנו נצביע.

איתי עצמון: רק הבהרה קטנה.

איתי עצמון: תוך כדי, מכיוון שזה נוסח שגובש עכשיו תוך כדי הישיבה, הוראת המעבר שנוגעת לחובת השבת הכספים על ידי סוכני הנסיעות היא למעשה לגבי התקופה שלפני ה-15 בדצמבר, כלומר 15 בדצמבר 2020 זה היום הקובע לעניין הזה.

יעקב מרגי: תודה.

יעקב מרגי: הצבעה.

יעקב מרגי: מי בעד הצעת החוק, כולל התיקונים, ואם יש תיקונים טכניים?

יעקב מרגי: מי בעד?

יעקב מרגי: בעד – 5

יעקב מרגי: אין מתנגדים, אין נמנעים.

יעקב מרגי: הצעת החוק אושרה.

יעקב מרגי: תודה, רננה, על שיתוף הפעולה.

יעקב מרגי: הלוואי ויכולתי להבטיח לכם שזאת פעם אחרונה שאני מתעסק עם הוראת השעה.

יבגני סובה: רשות דיבור אפשר להגיש?

יעקב מרגי: ודאי.

יבגני סובה: תרשום את זה, אני אגיש חתימות.

רננה שחר: איתי הסביר שהוראת השעה כרגע בתוקף עד ה-31 בדצמבר.

רננה שחר: לוועדה יש את היכולת, לשרה, באישור ועדה - - -

יעקב מרגי: להאריך אותה, אנחנו יודעים.

רננה שחר: עד ה-31 במאי.

יעקב מרגי: אמרתי, אני מקווה.

יעקב מרגי: הלוואי שיהיה החיסון כמו שמבטיחים לנו ולא נצטרך.

יעקב מרגי: תודה רבה.

יעקב מרגי: הישיבה נעולה.